Landdros wil eers video van betoging sien voor borgtogbesluitGeboue is aan die brand gesteek by UKZN tydens betogings in September 2016 (Foto: @moloisrj, Twitter) Elf studente van die Universiteit van KwaZulu-Natal wat Vrydag in die Pietermaritzburg-landdroshof verskyn het, sal nog 10 dae agter tralies moet spandeer voor ŉ besluit oor hul aansoek om borgtog geneem word. Landdros Mamsy Boikhutso het die borgtogverhoor verdaag sodat sy die beeldmateriaal kan sien waar die staat aanvoer dit wys hoe die 11 verdagtes klippe en bottels op 22 September gooi tydens betogings by die universiteit se Pietermaritzburg-kampus. Staatsaanklaer Pet Davids het aan die volgepakte hof gesê die staat staan borgtog teen, aangesien eiendom van die universiteit en studente in gedrang sal wees indien die studente vrygelaat word. Sy voer aan dat daar vrede heers by die universiteit sedert die 11 in hegtenis geneem is, en lesings duur normaal voort. Sy hou vol indien die beskuldigdes vrygelaat sou word op borgtog, is daar ŉ risiko dat die universiteit weer moet sluit. “Hul gedrag is nie die optrede van studente nie, maar kriminele aktiwiteit,” het Davids bygevoeg. Sy het gesê die staat beskik oor beeldmateriaal wat wys hoe die elf persone klippe en bottels na die polisie en motorvoertuie gooi. Mazwi Dlamini, vir die studente, het gesê om hulle in aanhouding te hou is ongrondwetlik en is nie in belang van geregtigheid nie, aangesien die beskuldigdes studente is. Hy het gesê die staat het nie bewyse dat die beskuldigdes universiteitseiendom beskadig het nie. “Ek sal eers die beeldmateriaal moet sien sodat ek ŉ behoorlike besluit kan neem,” het Boikhutso gesê. Sy het die saak tot 10 Oktober uitgestel. Studente wat die verrigtinge bygewoon het, het hul misnoeë uitgespreek oor die uitstel. Lees alle vorige berigte oor studentebetogings op Maroela Media.